ศูนย์วิจัยกสิกรระบุสินเชื่ออ่อนแรงต่ำสุดรอบ21เดือน
สินเชื่ออ่อนแรงลงในเดือนก.ค. 2562 ตามการชำระคืนหนี้ภาคธุรกิจ ขณะที่แรงส่งสินเชื่อรายย่อยชะลอลง
9 ก.ย. 2562

สินเชื่ออ่อนแรงลงในเดือนก.ค. 2562 ตามการชำระคืนหนี้ภาคธุรกิจ ขณะที่แรงส่งสินเชื่อรายย่อยชะลอลง
ศูนย์วิจัยกสิกรไทย ประเมินว่า สินเชื่อธุรกิจ และสินเชื่อรายย่อย ยังคงชะลอตัวลงเมื่อเข้าสู่ช่วงครึ่งหลังของปี 2562 ตามภาพกิจกรรมทางเศรษฐกิจที่ยังเผชิญแรงกดดันอย่างต่อเนื่อง โดยสินเชื่อธุรกิจน่าจะยังถูกกดดันจากการชำระคืนนี้ ประกอบกับมีสัญญาณอ่อนแรงลง ทั้งสินเชื่อเพื่อการลงทุนระยะยาว และสินเชื่อเงินทุนหมุนเวียนทั้งสำหรับธุรกิจในประเทศ และธุรกิจในกลุ่มที่เกี่ยวโยงกับการส่งออก การค้าระหว่างประเทศ และการลงทุนขนาดใหญ่
ขณะที่สินเชื่อรายย่อยแม้จะยังขยายตัวต่อเนื่อง แต่ก็เป็นอัตราที่ชะลอลงกว่าในช่วงหลายเดือนก่อน โดยเฉพาะสินเชื่อเพื่อที่อยู่อาศัย และสินเชื่อเช่าซื้อรถยนต์ ทั้งนี้ สัญญาณชะลอตัวของสินเชื่อธุรกิจ และสินเชื่อรายย่อยดังกล่าว กดดันภาพรวมสินเชื่อสุทธิของธนาคารพาณิชย์ให้ขยายตัวเพียง 3.84% YoY ในเดือน ก.ค. 2562 ซึ่งนับเป็นระดับการเติบโตที่ต่ำที่สุดในรอบ 21 เดือน
สำหรับแนวโน้มในช่วงที่เหลือของปี 2562 นั้น ศูนย์วิจัยกสิกรไทย ประเมินว่า ภาพรวมการเติบโตของสินเชื่อระบบธนาคารพาณิชย์ไทยในปี 2562 นี้ อาจเติบโตต่ำกว่าตัวเลขคาดการณ์ที่ 4.5% เนื่องจากแม้สถานการณ์การปล่อยสินเชื่อสำหรับภาคธุรกิจ อาจทยอยขยับขึ้นในช่วงครึ่งปีหลัง ตามปัจจัยเชิงฤดูกาลที่อาจจะหนุนให้มีการเบิกใช้สินเชื่อเพิ่มมากขึ้นกว่าช่วงที่ผ่านมา
อย่างไรก็ตาม คงต้องยอมรับว่า แรงส่งการฟื้นตัวของสินเชื่อธุรกิจดังกล่าว ยังคงขึ้นอยู่กับบรรยากาศของเศรษฐกิจไทยในภาพรวม ขณะที่ทิศทางกำลังซื้อที่ยังอ่อนแอ สวนทางภาระหนี้ครัวเรือนที่เพิ่มสูงขึ้น อาจยังเป็นข้อจำกัดการฟื้นตัวของสินเชื่อรายย่อยในช่วงที่เหลือของปี โดยเฉพาะสินเชื่อรายย่อยตัวหลัก ทั้งสินเชื่อบ้านและสินเชื่อรถ ที่มีการเร่งตัวไปมากแล้วระหว่างช่วงปลายปี 2561 ถึงกลางปี 2562 นอกจากนี้ การส่งสัญญาณกำหนดแนวทางการปล่อยสินเชื่อสำหรับลูกค้ากลุ่มเปราะบางของ ธนาคารแห่งประเทศไทย (ธปท.) ก็อาจมีผลทำให้ธนาคารพาณิชย์ต้องเพิ่มความระมัดระวังในการพิจารณาอนุมัติสินเชื่อรายย่อย โดยเฉพาะในช่วงไตรมาสสุดท้ายของปี ด้วยเช่นกัน